Hunedorenii au începând de astăzi, bănci „deștepte” unde își pot încărca telefonul mobil. După cele patru mese cu încărcătoare solare, pe Aleea pietonală Corvin, din municipiu, au fost montate patru bănci cu încărcare solară.

Astfel, locuitorii Hunedoarei și turiștii care trec prin zonă se pot odihni pe una dintre cele patru bănci, în timp ce admiră spectacolul fântânii arteziene, iar între timp își pot încărca gratuit telefoanele mobile sau alte dispozitive care pot fi alimentate de la porturile USB.

“Cele patru bănci sunt prevăzute cu panouri fotovoltaice cu durata proiectata de viață de 20 de ani, acumulator solar Deep Cycle AGM, Wi-fi, priză dublă USB cu încărcare rapidă (patru dispozitive pot fi alimentate simultan), având o autonomie de 50 de dispozitive încărcate zilnic. Acestea pot fi folosite la temperaturi cuprinse între –20°C și +50°C. Prizele 230V/250VA pot alimenta patru laptopuri simultan sau 2 biciclete/scutere electrice.De asemenea, băncile sunt prevăzute cu suporți metalici pentru patru biciclete. Costul total al celor patru bănci este de 38.000 de lei, cu TVA inclus”, au transmis reprezentanții Primăriei Hunedoara.